text: Frustreret viceborgmester: Stort tab at akutbil forsvinder
  05 april 2016 kl. 15.04
  Viceborgmesteren i Tønder Kommune, Bent Poulsen, er frustreret over, at Skærbæk mister en akutbil med regionsrådets nye spareplan.
  Det er et stort tab for Tønder Kommune, at akutbilen nu bliver nedlagt. Det mener kommunens viceborgmester, Bent Poulsen.
  I går kom det frem, at i alt tre akutbiler skal nedlægges i Syd- og Sønderjylland.  Det betyder, at Grindsted, Haderslev og Skærbæk i fremtiden ikke vil have nogen akutbil. Noget der både har vagt frustrationer og vrede på sociale medier og i de enkelte byer.
  I Skærbæk er byens viceborgmester dybt frustreret over situationen:
  - Jeg er meget ked af situationen. Når vi i fremtiden skal have en akutbil, skal vi enten til Esbjerg eller Aabenraa. Og når vi samtidig tænker på, at vi i højsæsonen har rigtig mange turister i området, så er det et stort tab, siger han til TV SYD.
  Viceborgmesteren mener, at den manglende akutbil vil forringe servicen kraftigt.
  - Vi satser jo meget på at få turisterne til vores kommune, men det her kan gå hen og blive et hådt slag, forklarer han til TV SYD.
  
  